जबलपुर इंजीनियरिंग कॉलेज में चल रहे संयुक्त वार्षिक प्रशिक्षण शिविर भाग-6 के दौरान कैडेट्स एनसीसी से संबंधित विभिन्न गतिविधियों को सीख रहे हैं। कहीं पीटी, योग और ड्रिल का प्रशिक्षण मिल रहा है तो कहीं कैडेट्स फायरिंग का हुनर सीख रहे हैं। कैंप कमांडेंट लेफ्टिनेंट कर्नल सोनिया ऐंथक के नेतृत्व में संचालित हो रहे शिविर के आठवें दिन एडीजी डायरेक्टरेट भोपाल मेजर जनरल मुकेश दत्ता ने फायरिंग रेंज का विजित किया। जहां वे इंटर ग्रुप शूटिंग टीम के कैडेट्स के साथ रू-ब-रू हुए। उन्होंने सभी कैडेट्स की फायरिंग और फायरिंग ले आउट देखा। कैंप कमांडेंट ने फायरिंग प्रतियोगिता का प्रजेंटेशन किया। जिसे देखकर एडीजी बहुत प्रभावित हुए। इंटर ग्रुप शूटिंग प्रतियोगिता में जबलपुर ग्रुप ने प्रथम स्थान प्राप्त किया। ग्रुप कमांडर एनसीसी ब्रिगेडियर एएस चहल व कैंप कमांडेंट लेफ्टिनेंट कर्नल सोनिया ऐंथक को शूटिंग के साथ चैंपियनशिप ट्रॉफी से सम्मानित किया गया। उसके बाद शूटिंग टीम के सिलेक्टेड कैडेट्स को पुरस्कृत कर उनका उत्साहवर्धन किया गया।